Reisen til julefeiringen: – Eneste alternativ
Da flyet ble kansellert, tok Amalie Cathrine Wøhni (26) og samboeren rattet i egne hender. Resultatet er 1600 kilometer på veien: En 24-timers biltur. Alt for å komme hjem til jul. – Vi kunne ikke ta sjansen – julen må feires hjemme, sier Amalie. Hun og samboeren Tord Augustin Baade (26) stresset til Trondheim lufthavn torsdag ettermiddag.  Småsvette fremme ved gaten ble de møtt av en knusende beskjed: SAS-flyet til Tromsø var kansellert som følge av uværet «Pia» på Vestlandet. Dermed rakk de heller ikke forbindelsen videre med Widerøe fra Tromsø til Honningsvåg. – Vi var frustrerte og oppgitte. Vi forsøkte alt for å finne alternative flyginger til en annen by i Finnmark. forteller Amalie. Men uten hell. Da VG ringer fredag formiddag har paret satt kursen mot Nordkapp. Da har de vært ute på veien siden klokken 05.00  Likevel er humøret godt. – Vi er jo heldige som tross alt har bil og greie kjøreforhold, sier Amalie. Julen feires bare hjemme i Honningsvåg hvert andre år. – Dette er vårt eneste alternativ. Tanken på å sitte alene i Trondheim når hele familien er i nord for å feire jul sammen er for trist, forklarer hun. Selv om paret beskriver pen utsikt og tilgang til Netflix under ladestoppene, legger de ikke skjul på at julereisen ikke er optimal. – Det er klart det er surt. Vi har brukt 20.000 kroner på billetter og får ikke reist som planlagt.  Men Amalie forteller at hun har tatt kontakt med Widerøe og vil få pengene refundert på et senere tidspunkt. SAS og Widerøe opplyste torsdag at de så seg nødt til å kansellere avganger av sikkerhetstilsyn. Planen er å overnatte i Gällivaret, men det blir ikke mye hvile på Amalie. – Jeg må jobbe nattevakt fra hotellrommet, sier hun og fortsetter: – Men så er det snart jul! – Hva er det første du skal gjøre når du endelig kommer hjem? – Nei det blir vel en powernap da, ler Amalie. Og masse god mat. Heldigvis, forteller Amalie, har bilen fått plass på Hurtigruten på returen 30.desemeber. Paret skal etter planen være tilbake i Trondheim 2. januar. Fredag fortsetter uværet «Pia» å skape trøbbel for reisende. Det fremdeles store forsinkelser og kaos på flere flyplasser. Veitrafikksentralen advarer trafikantene på Vestlandet om glatte veier.
Amalie Cathrine Wøhni (26) og samboeren Tord Augustin Baade (26) har lagt ut på en 24-timers biltur på 1600 km etter at flyet deres ble kansellert grunnet uværet «Pia». Paret brukte 20 000 kroner på flybilletter, men er takknemlige for at de har bil og greie kjøreforhold.